เอฟดับบลิวดี รุกเวียดนาม ปั๊มเบี้ยชีวิต
กลุ่มเอฟดับบลิวดี รุกตลาดเวียดนาม ซื้อบริษัทประกันชีวิตเพิ่ม เตรียมลงทุนพัฒนาระบบเทคโนโลยี
14 มิ.ย. 2559

กลุ่มเอฟดับบลิวดี รุกตลาดเวียดนาม ซื้อบริษัทประกันชีวิตเพิ่ม เตรียมลงทุนพัฒนาระบบเทคโนโลยี
นาย ฮวิน ทัน ฟง ประธานเจ้าหน้าที่บริหาร กลุ่มเอฟดับบลิวดี กลุ่มธุรกิจประกันชีวิตในเครือแปซิฟิค เซ็นจูรี่ กรุ๊ป เปิดเผยว่า กลุ่มเอฟดับบลิวดีได้เข้าไปซื้อกิจการของบริษัท เกรท อีสเทิร์น ไลฟ์ (เวียดนาม) และจะเปลี่ยนชื่อเป็นเอฟดับบลิวดี โดยมีแผนจะลงทุนพัฒนาระบบเทคโนโลยีโครงสร้างพื้นฐานของบริษัท เพื่อให้ลูกค้าได้สัมผัสประสบการณ์ที่ยึดมั่นในวิสัยทัศน์ที่จะก้าวสู่ความเป็นบริษัทประกันชีวิตชั้นนำของประเทศเวียดนามให้ได้  โดยสำนักงานใหญ่จะยังคงอยู่ที่นครโฮจิมินห์ซิตี้ และมีสำนักงานสาขาอยู่ที่เมืองฮานอย
“การรุกเข้าไปเวียดนามถือเป็นก้าวสำคัญเชิงกลยุทธ์ที่จะสร้างประวัติศาสตร์ให้เอฟดับบลิวดีในเอเชียตะวันออกเฉียงใต้ เพราะมุ่งหวังที่จะขยายกิจการเข้าไปให้บริการในตลาดที่ยังเข้าไปไม่ถึงในภูมิภาคนี้ เพื่อให้ประชาชนตระหนักถึงวิสัยทัศน์ที่มุ่งมั่นก้าวสู่ความเป็นบริษัทประกันชีวิตชั้นนำในเอเชียที่ต้องการจะเปลี่ยนมุมมองของประชาชนที่มีต่อธุรกิจประกันชีวิต การเปลี่ยนผ่านของระบบเศรษฐกิจและอัตราการถือครองกรมธรรม์ที่ยังอยู่ในระดับต่ำของเวียดนาม เป็นโอกาสที่เปิดกว้างมากที่เรามองเห็นในเวียดนาม โดยบริษัทประกันชีวิตใหม่สัญชาติเวียดนามนี้ จะเข้าไปนำเสนอความคุ้มครองเพื่อตอบสนองความต้องการของชาวเวียดนาม” นายฟง กล่าว 
อย่างไรก็ตาม การเข้าซื้อกิจการในครั้งนี้ถือเป็นการรุกเข้าสู่ตลาดใหม่แห่งที่ 2 ในปีนี้ หลังจากที่บริษัทได้เข้าซื้อกิจการเป็นผู้ถือหุ้นใหญ่ของ เชนตัน อินชัวรันส์ (Shenton Insurance) กลุ่มบริษัทประกันสุขภาพในประเทศสิงคโปร์ เมื่อเดือน เม.ย.ที่ผ่านมา